Document ID: 32015R0523

NÕUKOGU MÄÄRUS (EL) 2015/523,
25. märts 2015,
millega muudetakse määrusi (EL) nr 43/2014 ja (EL) 2015/104 seoses teatavate kalapüügivõimalustega
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artikli 43 lõiget 3,
võttes arvesse Euroopa Komisjoni ettepanekut
ning arvestades järgmist:
(1)
Nõukogu määrus (EL) 2015/104 (1) ei sisalda Atlandi ookeani kirdeosa huntahvena (Dicentrarchus labrax) varu püügivõimaluste piiranguid.
(2)
2014. aasta juunis avaldas Rahvusvaheline Mereuurimise Nõukogu (ICES) teadusliku nõuande Atlandi ookeani kirdeosa huntahvenavaru kohta, mis on alates 2012. aastast kiiresti vähenenud. Lisaks sellele on kalanduse teadus-, tehnika- ja majanduskomitee (STECF) hinnanud huntahvena kaitstust kohaldatavate riiklike meetmetega ja leidnud, et need on üldiselt ebatõhusad. Huntahven on aeglaselt kasvav ja hilja suguküpsuse saavutav liik. Huntahvena kalastussuremus Atlandi ookeani kirdeosas ületab neljakordselt maksimaalse jätkusuutliku saagikuse (MSY) taseme.
(3)
Komisjon on vastu võtnud Euroopa Parlamendi ja nõukogu määruse (EL) nr 1380/2013 (2) artiklil 12 põhineva rakendusmääruse (EL) 2015/111, (3) et leevendada huntahvena (Dicentrarchus labrax) varu säilimisele avalduvat tõsist ohtu Keldi meres, La Manche'i väinas, Iiri meres ja Põhjamere lõunaosas.
Harrastuspüügi osakaal kõnealuse varu kalastussuremuses on märkimisväärne. Seepärast on asjakohane kehtestada püügivõimalused päevanormina, mitu kala tohib harrastuskalastaja endale jätta. Harrastuspüük võib toimuda eri viisil, näiteks püük harrastuspüügilaevalt või kaldalt.
(4)
Tõlgendusprobleemide ärahoidmiseks tuleks määruse (EL) 2015/104 artikli 7 lõiked 1 ja 2 sõnastada selliselt, et need vastavad määruse (EL) nr 1380/2013 artikli 15 sõnastusele.
(5)
Määruse (EL) 2015/104 IA lisas kehtestati tobiapüügi piirnorm ICESi IIa, IIIa ja IV püügipiirkonna liidu vetes nulltasemel seniks, kuni saadakse nõuanded ICESilt. ICESi nõuanne kõnealuse kalavaru kohta avaldati 23. veebruaril 2015 ning nüüd on võimalik kehtestada tobia lubatud kogupüük (TAC) kõnealuses piirkonnas, mis on jagatud seitsmeks majanduspiirkonnaks, et ära hoida kohalikku varu kahjustamist.
(6)
Asjakohane on lubada teatavat piirkondadevahelist paindlikkust seoses megrimitega, mis kujutab endast sama bioloogilist varu kõikidele liikmesriikidele, kellel on kvoot asjaomases piirkonnas.
(7)
Määruses (EL) 2015/104 on viga Põhjamere hariliku süvameregarneeli TACis ja kvoodis, kus oleks pidanud olema 2014. aasta TACi säilitamine. Seepärast tuleks määruse (EL) 2015/104 IA lisa vastavalt muuta.
(8)
Mõnede varude osas kehtestatakse laevade kalapüügivõimalused ja kalavarudele juurdepääsu tingimused rannikuäärse riigi vetes igal aastal, võttes arvesse asjaomaste rannikuäärsete riikide vahelisi kalandusläbirääkimisi. Kuna 2015. aasta jaoks ei saavutatud Atlandi-Skandinaavia heeringa kvootide jagamise kokkulepet, on asjakohane määrata kindlaks autonoomne kvoot, mille aluseks on liidu osa nende varude püügis. Seepärast tuleks nõukogu määruse (EL) 2015/104 IB lisa vastavalt muuta.
(9)
Vaikse ookeani lõunaosa piirkondlik kalandusorganisatsioon (SPRFMO) kehtestas 2015. aastal toimunud kolmandal aastakoosolekul kalapüügivõimalused, mis hõlmasid tšiili stauriidi lubatud kogupüüki (TAC). Seda meedet tuleks rakendada liidu õiguses.
(10)
Määruse (EL) 2015/104 III lisa joonealuses märkuses viidati vääralt vananenud kokkuleppele ja seda tuleks seetõttu parandada.
(11)
Selleks, et kajastada õigesti Prantsusmaa ja Hispaania 2015. aasta hariliku tuuni püügi laevastiku praegust püügivahendite jaotust, on vaja muuta määruse (EL) 2015/104 IV lisa, milles sätestatakse hariliku tuuni püüdmise, kasvatamise ja nuumamise piirangud.
(12)
Tuleb parandada lubatud kogupüügi tabelis olev viga, mis puudutab makrelli (Scomber scombrus) VI, VII, VIIIa, VIIIb, VIIId ja VIIIe püügipiirkonnas; Vb püügipiirkonna liidu ja rahvusvahelistes vetes; IIa, XII ja XIV püügipiirkonna rahvusvahelistes vetes (MAC/2CX14-).
(13)
Kalanduse teadus-, tehnika- ja majanduskomiteelt 2. märtsil 2015 saadud teadusliku nõuande kohaselt võib ennetavalt lubada musterrai (Raia undulata) väikeseid kaaspüügikvoote ICESi püügipiirkondades VIa, VIb, VIIa-c, VIId, VIIe-k, VIII ja IX. Seepärast tuleks määruse (EL) 2015/104 IA lisa vastavalt muuta.
(14)
Arvestades, et vastavalt Fääri saartega kalandussuhteid käsitlevas kokkuleppes sätestatud korrale on liit pidanud Fääri saartega vastastikuse korra üle täiendavaid konsultatsioone Atlandi-Skandinaavia heeringa ja põhjaputassuu 2015. aasta püügivõimaluste kohta, on seetõttu asjakohane määrata kindlaks kõnealuste varude püügivõimalused.
(15)
Määrust (EL) 2015/104 tuleks seetõttu vastavalt muuta.
(16)
Vastavalt määruse (EÜ) nr 847/96 (4) artikli 3 lõikele 1 võib juhul, kui üle 75 % ennetuslikust TACist on ära kasutatud enne selle kehtivuse aasta 31. oktoobrit, liikmesriik, kellel on niisuguste kalavarude kvoot, taotleda selle lubatud kogupüügi suurendamist. Komisjon on saanud taotluse suurendada 10 % võrra Põhjamere raide 2014. aasta TACi. Taotlusega koos esitatud toetavaid bioloogilisi andmeid kontrollisid ja kinnitasid komisjoni Teadusuuringute Ühiskeskuse eksperdid.
(17)
Nõukogu määruse (EL) nr 43/2014 (5) IA lisa tuleks seetõttu vastavalt muuta.
(18)
Määruses (EL) 2015/104 sätestatud püügi piirnormid kehtivad alates 1. jaanuarist 2015. Käesoleva määruse sätted püügi piirnormide kohta peaksid seepärast samuti kehtima alates nimetatud kuupäevast. Selline tagasiulatuv kohaldamine ei mõjuta õiguskindluse ja õiguspärase ootuse kaitse põhimõtteid, kuna asjaomased püügivõimalused ei ole veel ammendatud. Uus huntahvena püügi piirang peaks aga kehtima alates käesoleva määruse jõustumise kuupäevast. Kuna püügi piirnormide muutmine avaldab mõju majandustegevusele ja liidu kalalaevade kalapüügihooaja kavandamisele, peaks käesolev määrus jõustuma viivitamata päeval pärast selle avaldamist. Põhjamere raide suuremad püügivõimalused peaksid põhjenduses 16 toodud põhjustel kehtima alates 1. jaanuarist 2014,
ON VASTU VÕTNUD KÄESOLEVA MÄÄRUSE:
Artikkel 1
Määrust (EL) 2015/104 muudetakse järgmiselt.
1)
Artikkel 2 asendatakse järgmisega:
„Artikkel 2
Reguleerimisala
1. Käesolevat määrust kohaldatakse järgmiste laevade suhtes:
a)
liidu laevad;
b)
liidu vetes tegutsevad kolmandate riikide laevad.
2. Artikli 11a kohaldamisel kehtib käesolev määrus ka harrastuspüügi suhtes.”
2)
Artiklisse 3 lisatakse järgmine punkt:
„m) „harrastuspüük”- mittetöönduslikud püügitoimingud, mille puhul vee-elusressursse kasutatakse meelelahutuslikul, turismi ja sportlikul eesmärgil.”
3)
Artikkel 7 asendatakse järgmisega:
„Artikkel 7
Saagi ja kaaspüügi lossimise tingimused
1. Lossimiskohustus kehtib selliste liikide saagi suhtes, mille suhtes kohaldatakse püügi piirnorme ja mis on püütud määruse (EL) nr 1380/2013 artikli 15 lõike 1 punktis a kindlaks määratud püügi käigus, nagu on sätestatud nimetatud määruse artiklis 15 („lossimiskohustus”).
2. Lossimiskohustuseta püügi käigus püütud kala, mille suhtes kohaldatakse püügi piirnorme, võib pardal hoida või lossida ainult järgmistel juhtudel:
a)
saagi on püüdnud sellise liikmesriigi lipu all sõitvad laevad, millel on kvoot, ning kõnealune kvoot ei ole ammendatud; või
b)
saak moodustab osa liidule kuuluvast püügiosast, mis ei ole kvootidena liikmesriikide vahel ära jaotatud, ning kõnealune liidu kvoot ei ole ammendatud.
3. Määruse (EL) nr 1380/2013 artikli 15 lõikes 8 osutatud sihtliiki mittekuuluva liigi varud, mis on ohututes bioloogilistes piirides, on määratletud käesoleva määruse I lisas, selleks et teha erand kohustusest arvestada saak asjaomasest kvoodist maha, nagu on ette nähtud kõnealuses artiklis.”
4)
Lisatakse järgmine artikkel:
„Artikkel 11a
Huntahvena harrastuspüük Atlandi ookeani kirdeosas
ICESi IVb, IVc, VIIa, VIId, VIIe, VIIf, VIIg, VIIh, VIIj ja VIIk püügipiirkonnas toimuva harrastuspüügi käigus tohib üks inimene jätta endale kuni kolm huntahvenat päevas.”
5)
Määruse (EL) 2015/104 I lisa muudetakse vastavalt käesoleva määruse I lisale.
6)
Määruse (EL) 2015/104 IA lisa muudetakse vastavalt käesoleva määruse III lisale.
7)
Määruse (EL) 2015/104 IB lisa muudetakse vastavalt käesoleva määruse IV lisale.
8)
Määruse (EL) 2015/104 IJ lisa asendatakse käesoleva määruse V lisaga.
9)
Määruse (EL) 2015/104 III lisa asendatakse käesoleva määruse VI lisa tekstiga.
10)
Määruse (EL) 2015/104 IV lisa asendatakse käesoleva määruse VII lisaga.
11)
Määruse (EL) 2015/104 VIII lisa muudetakse vastavalt käesoleva määruse VIII lisale.
Artikkel 2
Määruse (EL) nr 43/2014 IA lisa muudetakse vastavalt käesoleva määruse II lisale.
Artikkel 3
Käesolev määrus jõustub järgmisel päeval pärast selle avaldamist Euroopa Liidu Teatajas.
Artikli 1 punkte 3, 6, 7, 8, 9, 10, ja 11 kohaldatakse alates 1. jaanuarist 2015.
Artiklit 2 kohaldatakse alates 1. jaanuarist 2014.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 25. märts 2015

Labels: 11
20
8
6
18